Virallinen lehti nro C 182 , 28/06/1999 s. 0094



KIRJALLINEN KYSYMYS E-3532/98 esittäjä(t): Konstantinos Hatzidakis (PPE) komissiolle (25. marraskuuta 1998) Aihe: Satelliittivälitteisten palvelujen tarjoamista koskevan yhteisön lainsäädännön täytäntöönpanon laiminlyöminen Kreikassa Euroopan yhteisöjen komissio on toistuvasti pyytänyt Kreikan hallitukselta, että se sisällyttäisi kansalliseen lainsäädäntöönsä direktiivin 90/388/ETY(1) sellaisena kuin se on muutettuna direktiivillä 94/46/ETY(2), joka koskee kaikkien sellaisten toimien ja säännösten kumoamista, joilla myönnetään jollekulle palvelujen tarjoajalle erityisoikeuksia tai yksinoikeus satelliittivälitteisten palvelujen tarjoamiseen. Näiden direktiivien mukaan jäsenvaltioiden velvollisuus oli toimittaa elokuuhun 1995 mennessä tiedot, joiden avulla komissio voi todeta, että direktiivin säännöksiä on noudatettu. Vielä viime aikoina tilanne oli se, että Kreikka ei ollut kuitenkaan ryhtynyt mihinkään toimiin, jotka tekisivät muille yrityksille tai palvelujen tarjoajille kuin valtion telelaitokselle OTE:lle mahdolliseksi tarjota edellä mainittuja palveluja Kreikassa. Voisiko komissio, ottaen nämä seikat huomioon, kertoa minulle, onko se pyytänyt tai aikooko se pyytää Kreikan hallitukselta selvityksiä tästä asiasta sekä aikooko se, ja missä määrin, turvautua 169 artiklaan, joka koskee asian viemistä Euroopan yhteisöjen tuomioistuimeen siinä tapauksessa, että Kreikan valtio ei mukaudu ajoissa näihin direktiiveihin? Komission jäsenen Karel Van Miertinkomission puolesta antama vastaus (14. tammikuuta 1999) Komissio on tietoinen siitä, että Kreikka on laiminlyönyt velvollisuuttaan sisällyttää kansalliseen lainsäädäntöönsä satelliitti- ja satelliittiverkkopalveluiden tarjoamisen osalta direktiivin 90/388/ETY, sellaisena kuin se on muutettuna direktiivillä 94/46/EY, 2 artiklan 2 kohdan 1 alakohdan, eikä ole ryhtynyt tarvittaviin toimenpiteisiin. Siksi komissio lähetti Kreikan viranomaisille virallisen ilmoituksen 15. toukokuuta 1998. Kreikan viranomaiset vastasivat 2. heinäkuuta 1998 päivätyllä kirjeellä ja ilmoittivat komissiolle ministeripäätösten N:o 61646/98, 61647/98 ja 62087/98 vahvistamisesta. Päätöksissä säädetään radiotaajuuksia koskevista tariffeista, satelliittipalvelujen luvista ja lähetystaajuusluvista. Toisesta, Kreikan viranomaisten 20. lokakuuta 1998 tekemästä ilmoituksesta selviää, että Kreikan kansalliseen telepalvelukomiteaan (EET) on saapunut jo kolme hakemusta, joita ei ole käsitelty. Komitea tutkii hakemukset, kun tarvittavat säädökset on saatu valmiiksi. Ministeriöpäätös näyttää olevan edelleenkin tarpeen päätettäessä satelliittivälitteisten henkilökohtaisten matkaviestintäpalvelujen ehdoista ja menetelmistä. Koska Kreikka ei ole noudattanut sääntöjä eikä tähän mennessä ole myöntänyt lupia satelliittipalvelujen tarjoamiseen, komissio harkitsee EY:n perustamissopimuksen 169 artiklan mukaisen perustellun lausunnon antamista. Antamalla lausunnon komissio kehottaa Kreikkaa noudattamaan sitä ryhtymällä tarvittaviin toimenpiteisiin. Mikäli Kreikka edelleenkin laiminlyö satelliittipalvelujen harjoittamiseen tarvittavien lupien myöntämisen, voidaan asia viedä Euroopan yhteisöjen tuomioistuimeen. (1) EYVL L 192, 24.7.1990, s. 10. (2) EYVL L 268, 19.10.1994, s. 15.